P. Prokopovič, poslanec: (2002-03-19):
Po desiate. V § 93 ods. 2 sa vypúšťa slovo „výnimočne“ a po jedenáste v § 93 ods. 3 sa v prvej vete bodka nahrádza bodkočiarkou a pripájajú sa tieto slová: „U zamestnávateľa, ktorým je divadlo, iná umelecká ustanovizeň, ktorej predmetom činnosti je interpretovať hudobné diela, múzeum, galéria alebo knižnica, môže deň nepretržitého odpočinku pripadnúť na ktorýkoľvek deň v týždni. Odôvodnenie k bodom 10 a 11. Navrhuje sa tu osobitný režim rozvrhnutia pracovného času pre zamestnanca divadla, filharmónie, múzea, galérie a knižnice, ktorý umožní týmto inštitúciám organizovať svoju činnosť tak, aby mohol byť uspokojený záujem verejnosti o návštevu divadla, respektíve inej kultúrnej inštitúcie aj počas dní pracovného pokoja. Po dvanáste. V § 96 ods. 2 sa za slová „8 hodín v týždni“ vkladajú slová „alebo 36 hodín v mesiaci“. Odôvodnenie. Pracovná pohotovosť si vyžaduje v mnohých prípadoch väčšiu variabilitu pri zachovaní celkového ročného limitu. Po trináste. V § 97 ods. 9 písm. b) znie: Po b). „V mimoriadnych udalostiach a naliehavých prácach, kde hrozilo nebezpečenstvo ohrozujúce život alebo zdravie.“ Odôvodnenie. Navrhované riešenie rozširuje okruh možnosti nezapočítavania nadčasovej práce do zákonom určeného rozsahu najviac prípustnej práce nadčas. Po štrnáste. V § 111 ods. 2 sa na konci pripája táto veta: „V divadle a v inej umelej ustanovizni, ktorej predmetom činnosti je interpretovať hudobné diela, možno určiť hromadné čerpanie dovolenky v celej výmere.“ Odôvodnenie. Navrhujem možnosť nariadiť hromadné čerpanie dovolenky v celej výmere. Tým sa umožní pokračovať v doterajšej praxi takzvaných divadelných prázdnin v letných mesiacoch, kedy záujem verejnosti o návštevu divadiel klesá. Po pätnáste. Za § 226 sa vkladá nový § 226a, ktorý vrátane nadpisu znie: § 226a Dohoda o pracovnej činnosti. Odsek 1. „Dohodu o pracovnej činnosti môže zamestnávateľ uzatvoriť s fyzickou osobou, aj keď predpokladaný rozsah práce nepresahuje 300 hodín.“ Odsek 2. „Na základe dohody o pracovnej činnosti nemožno vykonávať prácu v rozsahu, ktorý prekračuje v priemere polovicu určeného týždenného pracovného času. Do tohto rozsahu sa nezapočítava časť prípadnej pracovnej pohotovosti, za ktorú zamestnancovi neprislúcha odmena a pracovná pohotovosť doma.“ Odsek 3. „Dodržiavanie dojednaného a najviac prípustného rozsahu pracovného času podľa predchádzajúceho odseku sa posudzuje za celú dobu, na ktorú bola dohoda uzatvorená, najdlhšie však za obdobie 12 mesiacov.“ Odsek 4. „Dohodu o pracovnej činnosti je zamestnávateľ povinný uzatvárať písomne, inak je neplatná. V dohode o pracovnej činnosti musí byť uvedená dohodnutá práca, dohodnutá odmena za vykonanú prácu, dohodnutý rozsah pracovného času a doba, na ktorú sa dohoda uzatvára. Jedno vyhotovenie dohody o pracovnej činnosti je zamestnávateľ povinný vydať zamestnancovi.“ Odsek 5. „Dohoda o pracovnej činnosti sa uzatvára na dobu určitú. V dohode možno dohodnúť spôsob jej zrušenia. Okamžité zrušenie dohody možno dohodnúť len na prípady, v ktorých možno okamžite zrušiť pracovný pomer. Ak spôsob zrušenia nevyplýva priamo z uzavretej dohody, možno ju zrušiť dohodou účastníkov k dojednanému dňu a jednostranne len výpoveďou z akéhokoľvek dôvodu alebo bez uznania dôvodu s 15-dňovou výpovednou dobou, ktorá začína dňom, v ktorom bola písomná výpoveď doručená.“ Odôvodnenie. Umožňuje sa opäť na prechodné obdobie využívať možnosť uzatvárania dohody o pracovnej činnosti, čo je pre zamestnávateľov z hľadiska flexibility a prispôsobovania sa meniacim podmienkam na trhu nevyhnutné. Po šestnáste. § 251 sa dopĺňa ods. 3, ktorý znie: 3. „Ak zamestnávateľ uplatňuje na odmeňovanie zamestnancov hodinovú mzdu, je povinný sadzby hodinovej mzdy zvýšiť v pomere medzi určeným týždenným časom pred dňom nadobudnutia účinnosti tohto zákona a týždenným pracovným časom ustanoveným podľa § 85 ods. 5. Mesačná mzda sa z tohto dôvodu nemení.“ Odôvodnenie. Ide o prechodné ustanovenie v súvislosti s nezapočítavaním prestávok v práci do pracovného času. Po sedemnáste. V § 252 sa vypúšťa ods. 2. Súčasne sa ruší označenie odseku 1. Odôvodnenie. Vzhľadom na prechodné ponechanie inštitútu dohôd o pracovnej činnosti je potrebné vypustiť prechodné ustanovenie. Po osemnáste. § 252 sa dopĺňa ods. 3 a 4, ktoré znejú: Odsek 3. „Pracovný čas zamestnanca vrátane práce nadčas ustanovený v § 85 ods. 6 je v období od 1. apríla 2002 do 31. marca 2007 najviac 58 hodín týždenne.“ Odsek 4. „Ustanovenia § 89 ods. 1, 3, 4, 5 a 8, § 90 až 93, § 94 ods. 2, 3, 4 a § 96 sa v období od 1. apríla 2002 do 30. júna 2003 nevzťahujú na pracovný čas a čas odpočinku zamestnancov v doprave, v ktorých pracovný čas je nerovnomerne rozvrhnutý. Tento pracovný čas v období od 1. apríla 2002 do 30. júna 2003 upraví Ministerstvo dopravy, pôšt a telekomunikácií Slovenskej republiky po dohode s príslušným vyšším odborovým orgánom.“ Odôvodnenie. Ide o prechodné riešenie výnimky z maximálneho týždenného pracovného času podľa smernice rady č. 93/104/ES o určitých aspektoch organizácie pracovného času. Odchýlka pre zamestnancov v doprave sa vzťahuje na prechodné obdobie do prípravy všeobecne záväzného právneho predpisu v súlade s § 3 ods. 2 Zákonníka práce. Doterajší článok 2 sa označuje ako článok 3. Po devätnáste. V článku III sa na konci pripája táto veta: „Ustanovenia článku 2 bod 15, to podotýkam, tu je prieklep, je tam 16, bod 15, stráca účinnosť 31. marca 2007.“ Odôvodnenie. Ponechanie inštitútu dohôd o pracovnej činnosti je ustanovené na prechodné obdobie do 31. marca 2007. Vážené kolegyne, kolegovia, to boli pozmeňujúce návrhy, ktoré boli dohodnuté jednak v rezortoch, a jednak na zasadnutí Rady hospodárskej a sociálnej pomoci, teda tripartity včera. Ešte raz vás všetkých žiadam o ich podporu a prosím tých, ktorí by chceli ešte vniesť do toho nejaké pozmeňujúce návrhy, aby tak nečinili, pretože toto je dohoda. A prípadnými ďalšími pozmeňujúcimi návrhmi by mohol vzniknúť chaos a neprijalo by sa to, čo bolo dohodnuté a čo je nevyhnutné potrebné, aby bolo prijaté, aby od 1. 4. nezavládol hlavne v rezortoch školstva, zdravotníctva a hlavne kultúry chaos. Ďakujem. Ešte raz vás prosím o podporu týchto návrhov. Ďakujem.